Boer (63) sterf op slag in fratsongelukArgieffoto: Lorraine Claasen ŉ Boer van Ficksburg in die Vrystaat is Vrydag op slag dood toe ŉ boom op hom geval het. Kapt. Phumelelo Dhlamini, woordvoerder van die polisie, het die boer as Gottfried Pretorius (63) geïdentifiseer. Volgens Dhlamini was Pretorius besig om bome op te saag vir vuurmaakhout toe ŉ boom per ongeluk op hom geval het. Dhlamini sê die boom het Pretorius hard aan die agterkant van sy kop getref. Hy is op slag dood. “ŉ Geregtelike doodsondersoek is begin in verband met die dood van Pretorius,” het Dhlamini gesê. Meer inligting is nie in dié stadium bekend nie.